《次韵程给事同孙觉学士杨宪景略天衣谒禹庙夜归》
宋代·赵抃

梵守近灵祠，偕游薄晚归。云疏通日影，风景作霜威。

博约诗情健，盘桓酒力微。旌麾分颉颃，戈戟耸光辉。

左右车帷彻，周连烛炬围。湖流平杳杳，泉派溅霏霏。

却念观圭剑，仍欣赏钵衣。庙楼临浩渺，寺阁倚峨巍。

灯火还城市，烟波远石矶。鼓钟初警动，驺驭始分飞。

胜槩同时遇，贤朋共乐稀。佳章蒙寄贶，邻愧得仁依。

作者简介：赵抃（biàn）（1008年—1084年）， 字阅道，号知非，衢州西安（今浙江省衢州市柯城区信安街道沙湾村）人。北宋名臣。元丰七年（1084年），赵抃逝世，年七十七，追赠太子少师，谥号“清献”。赵抃在朝弹劾不避权势，时称“铁面御史”。平时以一琴一鹤自随，为政简易，长厚清修，日所为事，夜必衣冠露香以告于天。著有《赵清献公集》。